### NN 154/2023 (21.12.2023.), Odluka o općinskim porezima Općine Kapela

Općina Kapela

2343

Na temelju članka 20. i članka 42. Zakona o lokalnim porezima (»Narodne novine« br. 115/16, 101/17, 114/22 i 114/23) i članka 32. Statuta Općine Kapela (»Službeni glasnik Općine Kapela« br. 1/21, 5/22), Općinsko vijeće Općine Kapela na 20. sjednici održanoj 30. studenoga 2023. godine donijelo je

ODLUKU

O OPĆINSKIM POREZIMA OPĆINE KAPELA

I. OPĆE ODREDBE

Članak 1.

Ovom se Odlukom utvrđuju porezi koji pripadaju Općini Kapela te se propisuju porezni obveznici, porezna osnovica, stope i visina poreza te način obračuna i plaćanja poreza.

II. VRSTE POREZA

Članak 2.

Porezi Općine Kapela su:

1. porez na potrošnju,

2. porez na kuće za odmor,

3. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju iz stavka 1. ovog članka je pravna i fizička osoba koja pruža ugostiteljske usluge na području općine Kapela.

Članak 4.

Osnovica poreza na potrošnju je prodajna cijena pića po kojoj se piće proda u ugostiteljskim objektima, a u koju nije uključen porez na dodanu vrijednost.

Članak 5.

Porez na potrošnju plaća se po stopi od 3 %.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovog članka porezni obveznik iskazuje na zakonom propisanom obrascu i predaje ga do 20. dana u mjesecu za prethodni mjesec, a dužan ju je platiti do posljednjeg dana u mjesecu za prethodni mjesec.

2. Porez na kuće za odmor

Članak 7.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Kapela.

Vlasnikom kuće za odmor smatra se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatra se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda odnosno druge nadležne vlasti, nasljeđivanjem i na temelju zakona, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim idealnim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 9.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres i dr.) te zbog starosti i trošnosti.

Nemogućnost korištenja kuće za odmor zbog okolnosti iz prethodnog stavka obveznik je dužan dokazati adekvatnom ispravom ovlaštenog projektnog ureda.

Članak 10.

Porez na kuće za odmor plaća se u iznosu od 1,50 EUR/m² korisne površine kuće za odmor.

Korisnom površinom kuće za odmor u smislu ove Odluke ne smatraju se gospodarske građevine, šupe, suterenske ili podrumske prostorije, koje služe za smještaj poljoprivrednih strojeva, alata, oruđa i drugog pribora, ogrijeva i slično te stepeništa.

Korisnom površinom kuće za odmor smatraju se sve vrste balkona i terasa (natkriveni ili nenatkriveni) s tim da se od njihove ukupne površine po m², za obračun poreza obračunava 50 %.

Članak 11.

Rješenje o utvrđivanju poreza na kuće za odmor donosi Jedinstveni upravni odjel Općine Kapela.

Obveznici poreza na kuće za odmor dužni su Jedinstvenom upravnom odjelu Općine Kapela dostaviti podatke o kućama za odmor koji se odnose na mjesto gdje se nalaze ti objekti te korisnu površinu, kao i podatke o poreznom obvezniku, i to najkasnije do 31. ožujka godine za koju se utvrđuje porez na kuće za odmor.

Ako se utvrdi da je obveznik dao netočne podatke za utvrđivanje porezne obveze ili ako porezni obveznik iz bilo kojeg drugog razloga zatraži izlazak na očevid, općinski načelnik svojom Odlukom imenovat će tročlano povjerenstvo koje će na terenu utvrditi pravo stanje stvari.

Porez na kuće za odmor plaća se u roku od 15 dana od dana dostave Rješenja o utvrđivanju tog poreza.

3. Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine za višednevno obavljanje djelatnosti (ispred ugostiteljskih objekata ili slično).

Porez na korištenje javnih površina plaća se dnevno, i to u iznosu od 1,50 EUR/m² korištene javne površine, jedinstveno na cijelom području Općine Kapela.

Korištenje javnih površina pokretnih prodavaonica, te štandova postavljenih povodom Dana Općine Kapela, državnih praznika i vjerskih blagdana regulira se posebnom Odlukom Općinskog vijeća.

Pravne i fizičke osobe koje planiraju koristiti javne površine dužne su za korištenje površine podnijeti zahtjev Jedinstvenom upravnom odjelu Općine Kapela najmanje pet dana prije potrebe početka korištenja javnih površina, a na temelju kojeg Jedinstveni upravni odjel Općine Kapela donosi posebno Rješenje o utvrđivanju i naplati tog poreza.

Javnim površinama u smislu stavka 1. ovog članka smatraju se ulice, trgovi, parkovi i sl. površine.

III. NAČIN UTVRĐIVANJA I NAPLATE POREZA

Članak 13.

Sve poslove utvrđivanja, evidentiranja, nadzora, naplate i ovrhe radi naplate poreza propsianih ovom Odlukum, a u skladu sa ovlastima koje proizlaze iz ove Odluke i pratećih Zakona i provedbenih propisa provodi Jedinstveni upravni odjel Općine Kapela.

Poslove iz stavka 1. ovog članka može obavljati i nadležna Porezna uprava na temelju odluke Općinskog vijeća Općine Kapela, a uz prethodnu suglasnost ministra financija, sukladno odredbama Zakona o lokalnim porezima.

Članak 14.

Sukladno odredi prethodnog članka, svi poslovi evidentiranja, razreza, nadzora i naplate poreza, žalbenog postupka, obnove postupka, te ovršnog postupka svih općinskih poreza koji čine prihod Proračuna Općine Kapela, a koji su propisani ovom Odlukom, prenose se u cijelosti na Ministarstvo financija, Poreznu upravu – Područni ured Bjelovar – Ispostavu Bjelovar, a o čemu će se zaključiti Ugovor kojim će se regulirati međusobna prava i obveze sukladno odredbama ove Odluke i pozitivnim propisima.

Poreznoj upravi za obavljanje poslova iz stavka 1. ovog članka pripada naknada u iznosu od 5 % od ukupno naplaćenih prihoda.

Ovlašćuje se nadležna organizacija platnog prometa – zadužena za naplatu javnih prihoda, da naknadu Poreznoj upravi određenoj stavkom 2. ovog članka obračuna i uplati u Državni proračun Republike Hrvatske i to do zadnjeg dana u mjesecu za protekli mjesec.

Ministarstvo financija, Porezna uprava – Područni ured Bjelovar – Ispostava Bjelovar, obvezna je najmanje jednom godišnje, odnosno najkasnije do kraja mjeseca veljače tekuće godine, za proteklo razdoblje od 1. 1. do 31. 12. prethodne godine, Općini Kapela dostaviti »Izvješće o izvršenim poslovima« (sukladno traženju Državne revizije) i to: o izdanim Rješenjima za naplatu poreza, o obveznicima koji nisu podmirili dospjele obveze, o iznosu nepodmirenih obveza, te poduzetim mjerama radi njihove naplate, a po potrebi i o izvršavanju drugih odredaba ove Odluke.

Članak 15.

U obavljanju poslova iz prethodnog članka, kao i u svim ostalim postupovnim radnjama primjenjuju se odredbe Općeg poreznog zakona i drugih važećih propisa.

IV. PRIJELAZNE I ZAVRŠNE ODREDBE

Članak 16.

Danom stupanja na snagu ove Odluke prestaje važiti Odluka o općinskim porezima Općine Kapela, klasa: 410-01/19-02/2, urbroj: 2103/02-02-19-1 od 23. prosinca 2019. godine (»Službeni glasnik Općine Kapela« br. 10/19).

Članak 17.

Ova Odluka stupa na snagu osmoga dana od dana objave u »Službenom glasniku Općine Kapela«, a primjenjuje se od 1. siječnja 2024. godine.

Klasa: 410-01/23-02/2
 Urbroj: 2103-11-02-23-1
 Kapela, 30. studenoga 2023.

Predsjednik
 Općinskog vijeća
 Dragutin Stubičar, v. r.